Papersnake/gushiwen huggingface dataset:
天竺寺（并引）
苏轼（宋代）

予年十二，先君自虔州归，为予言：“近城山中天竺寺，有乐天亲书诗云：一山门作两山门，两寺原従一寺分。
东涧水流西涧水，南山云起北山云。
前台花发后台见，上界钟清下界闻。
遥想吾师行道处，天香桂子落纷纷。
笔势奇逸，墨迹如新。
”今四十七年矣。
予来访之，则诗已亡，有刻石存耳，感涕不已，而作是诗。
香山居士留遗迹，天竺禅师有故家。
空咏连珠吟叠壁，已亡飞鸟失惊蛇。
林深野桂寒无子，雨浥山姜病有花。
四十七年真一梦，天涯流落涕横斜。
次韵赠刘正将
项安世（宋代）

读子风林集，怀吾里塾时。
道途今老大，人事几推移。
宫省知名久，君王识面迟。
柳亭寒气入，谁赏玉台诗。
延平得雪
陈宓（宋代）

衍山先自无尘土，更着飞琼细糁看。
可笑一生缘好事，却将衰鬓敌隆寒。
用守溪韵送俭弟
吴俨（明代）

布衣相见又空还，好去留心几格间。无月读书方就寝，有诗题石始登山。

下帷董子宁思佚，运甓陶公不爱閒。自恨青春皆浪过，于今为尔惜红颜。
上已同沈虞卿、尤延之、王顺伯、林景思游湖
杨万里（宋代）

岸上湖中各自奇，山觞水酌两皆宜。
只言游舫浑如画，身在画中元不知。
山墅
方岳（宋代）

近况居然野，称呼只墅民。
有诗供课最，无债恼经邻。
性亦无嫌懒，人多不解贫。
每过田父宿，吾自认吾真。
答潘岳诗
夏侯冲（魏晋）

相思限清防，企伫谁与言。
瓶笙
洪焱祖（元代）

离坎絪缊一气盈，娲皇遗调自天成。满堂静听不知处，从古善吹无此声。

守口似违平日诫，热中能作许时鸣。世间有韵皆因激，火冷夜深空月明。
彭城先辈未披奇采早饮隽声遗诗寄
刘敞（宋代）

清门早日映朝端，俊域于今有二难。虹气韫来徒想玉，国香闻处已知兰。
余梦访梅邓尉旁有诗客一唱而梅花与枝俱殒其避俗耶梅真高士哉醒急披衣作诗记梦
王世桢（明代）

梅清清入骨，梅贵贵于玉。清贵自贞静，避俗如避毒。

所以坐与自，多在空山曲。无如空山中，亦少幽人躅。

折梅梅不嗔，咏梅梅欲哭。寄言作诗人，泾清以渭浊。

梅乃真伯夷，耻不食周粟。欲咏宁伐之，可杀不可辱。
勾漕送建茶
张九成（宋代）

我谪庾岭下，年年饷焦坑。
味虽轻且嫩，越宿苦还生。
分甘尝此品，敢望建溪烹。
勾公道义重，不与炎凉并。
持节漕七闽，风采照百城。
冤苦尽昭雪，草木亦欣荣。
得新未肯尝，包封寄柴荆。
罪罟敢当此，自碾供百灵。
捧杯啜其余，云腴彻顶清。
爽气生几席，清飚起檐楹。
顿觉凡骨蜕，疑在白玉京。
整冠朝金阙，鸣佩谒东皇。
须臾还旧观，坐见百虑平。
郑侍郎家瑞香花盛开而未赏戏赠二首 其一
曾几（宋代）

瑞香花发去年枝，惬对君家白玉池。复幕重帘开欲遍，馨香少有外人知。
金桃
文同（宋代）

雨染烟蒸万实垂，丹原为骨菊为衣。
客疑丽水新淘得，人向瑶池旧带归。
只恐压枝星欲落，最怜和叶露初晞。
银瓜玉李君休并，此品仙家亦自稀。
艮岳百咏 桃溪
李质（唐代）

霏霏红雨落清浔，流出山中直至今。休道仙源在平地，空教人向武陵寻。
元夕
文天祥（宋代）

灯火喧三市，衣冠宴九宸。
金吾不禁夜，公子早行春。
梦断青山远，愁侵白发新。
燕山今夕月，清影伴孤臣。
庆元二年皇后册宝十三首 其十
郊庙朝会歌辞（宋代）

天子九嫔，王宫六寝。有烨令仪，载秩华品。福履绥将，节用躬俭。

矢其德音，于以来谂。
登盘陀石
释绍嵩（宋代）

盘陀石上少从容，秋色偏宜晚望中。
欲赋胜游无杰句，独搔蓬鬓立西风。
奉命齐州推事毕寄本府尚书
曹邺（唐代）

越鸟栖不定，孤飞入齐乡。日暮天欲雨，那兼羽翎伤。

州民言刺天，蠹物甚于蝗。受命大执法，草草是行装。

仆隶皆分散，单车驿路长。四顾无相识，奔驰若投荒。

重门下长锁，树影空过墙。驱囚绕廊屋，bb々如牛羊。

狱吏相对语，簿书堆满床。敲枷打锁声，终日在目旁。

既舍三山侣，来馀五斗粮。忍学空城雀，潜身入官仓。

国中天子令，头上白日光。曲木用处多，不如直为梁。

恐孤食恩地，昼夜心不遑。仲夏天气热，鬓须忽成霜。

社鼠不可灌，城狐不易防。偶于擒纵间，尽得见否臧。

截断奸吏舌，擘开冤人肠。明朝向西望，走马归汶阳。
赋米芾海岳庵
翟汝文（宋代）

楚米仙人好楼居，植桐崇冈结精庐。下瞰赤县宾蟾乌，东西跳丸天驰驱。

腹藏万卷胸垂胡，论古如河决九渠。掀髯送目转八区，欲叫虞舜起苍梧。
春泛若耶溪
綦毋潜（唐代）

幽意无断绝，此去随所偶。
晚风吹行舟，花路入溪口。
际夜转西壑，隔山望南斗。
潭烟飞溶溶，林月低向后。
生事且弥漫，愿为持竿叟。
又和前韵呈彦常明叔
韦骧（宋代）

软语霏霏过夜分，程文都已辨专门。香焚龙脑神还健，书检蝇头眼易昏。

驺从传呼金阙晓，星辰环拱紫垣尊。拆封御史何时到，曳组相将谒禁阍。
君住
孔平仲（宋代）

君住水西我水东，东岸波生西岸风。哀哉中截锦绣段，上襦下裳各一半。

小星隆隆怒且鸣，前驱贪狼后欃枪。何如尽遣收芒角，惟放当天皓月行。
和毅夫病目三首 其三
陆佃（宋代）

报君平日愿输肝，常笑飞蝗累李瞒。一雨固宜知上德，是花犹可尽君欢。

孤根自识恩波煖，老健谁争气候寒。从此忧民免髭白，却疑甘泽是金丹。
宿昭陵斋房呈溟南赵馆丈
赵用贤（明代）

先皇原庙俯层阴，肃穆嗣官奉御心。
月露夜零千嶂晓，风泉寒咽九龙吟。
空传遗舄留园寝，犹想呜珂直禁林。
绣草宣台何日事，侍臣唯有泪沾襟。
书扇赠刘生子仁三首 其一
孙承恩（明代）

君家素业梯云术，折取天香代有之。闻道今秋花更好，期君为折最高枝。
送表弟王曰俞之武冈州岷王府一首
黄省曾（明代）

吾闻桃花源，渺在都梁州。子行往探之，啼猿引仙舟。

吴门一片月，巳挂潇湘秋。英王得贤幕，扬裾凤凰楼。

访古金城山，衔杯紫芳洲。若有王乔兴，丹砂应可求。
张待制挽诗
洪适（宋代）

松关辞旧隐，平步汉甘泉。破虏资长策，丰财简细旃。

救荒阴德大，尚齿达尊全。觞豆怀陈迹，风悲马鬣阡。
题阎立本十八学士图
郑炳（宋代）

阎公十八学士图，当时妙笔分锱铢。惜哉名姓不题别，但可以意推形模。

十二匹马一匹驴，五士无马应直庐。五鞍施狨乃禁从，长孙房杜王魏徒。

一人醉起小史扶，一人欠伸若挽弧。一人观鹅凭栏立，一人运笔无乃虞。

树下乐工鸣瑟竽，八士环列按四隅。笑谈散漫若饮彻，盘盂杯勺一物无。

坐中题笔清而癯，似是率更閒论书。其中一著道士服，又一道士倚枯株。

三人傍树各相语，一人系带行徐徐。后有一人丰而胡，独吟芭蕉立踟蹰。

一时登瀛客若是，贞观治效真不诬。书林我曾昔曳裾，三局腕脱几百儒。

雄文大笔亦何有，餐钱但日靡公厨。邦家治乱一无补，正论出口遭非辜。

时危玉石一焚扫，览画思古为嗟吁。
隋王鼓吹曲 入朝曲
谢朓（南北朝）

江南佳丽地。
金陵帝王州。
逶迤带绿水。
迢递起朱楼。
飞甍夹驰道。
垂杨荫御沟。
凝笳翼高盖。
叠鼓送华辀。
献纳云台表。
功名良可收。
诗三首
严中和（宋代）

梅天雨气入帘栊，衣润频添柏火烘。
四月江南无矮树，人家都在绿阴中。
李明斋出示所画梅花巨幅嘱题七古一首
金武祥（清代）

李君卓荦人中豪，承家七叶绵金貂。平生嗜古有奇癖，商彝周鼎穷釐毫。

丹青妙笔擅风雅，文与可竹王维蕉。就中梅花更高古，脱手百幅图生绡。

有时秀洁绝尘污，藐姑仙子来碧霄。有时大气郁磅礴，孤根铁干如蟠蛟。

淋漓泼墨恣挥洒，顷刻春意盈堂坳。暗香疏影欲飞动，定有老鹤来相招。

祇我披图转惆怅，江乡万树开琼瑶。自从四载历兵燹，云阶月地空魂销。

迄今欲归归不得，惟有傲骨存丰标。感君殷勤数相示，嘱我题遍寒烟梢。

要知此中有真意，岁寒三友同订交。一枝他日倘相赠，更向枝头著意描。
别毅郎（此后三首，工部侍郎时诗）
元稹（唐代）

尔爷只为一杯酒，此别那知死与生。

儿有何辜才七岁，亦教儿作瘴江行。

爱惜尔爷唯有我，我今憔悴望何人。

伤心自比笼中鹤，翦尽翅翎愁到身。
观章中丞夜按歌舞
许浑（唐代）

夜按双娃禁曲新，东西箫鼓接云津。舞衫未换红铅湿，

歌扇初移翠黛颦。彩槛烛烟光吐日，画屏香雾暖如春。

西楼月在襄王醉，十二山高不见人。
寓寺八首 其二
张耒（宋代）

道人钟梵久寂寞，倦客弭车聊静便。我亦云山閒衲子，平生香火旧因缘。
孤村
陆游（宋代）

老寄孤村里，悠然卧曲肱。
算贫先放鹤，嫌闹并疏僧。
古戍高秋笛，寒窗半夜灯。
平生羞诡遇，多获岂吾能。
叙可笑事
张元一（唐代）

朱前疑著绿，逯仁杰著朱。阎知微骑马，马吉甫骑驴。

将名作姓李千里，将姓作名吴栖梧。左台胡御史，

右台御史胡。
闻邕盗
王令（宋代）

病中双泪语前流，藜藿无端肉食忧。
常叹平时轻死士，未知谁手付天矛。
好将弓剑随军去，况是英雄得志秋。
若使班超终把笔，由来何路取封侯。
导引·穹旻锡祐
佚名（宋代）

穹旻锡祐，盛德日章明。见地平天成。垂衣恭己干戈偃，亿载祐黎甿。羽旄饰驾当春候，款谒届殊庭。精衷昭感膺多福，夷夏保咸宁。圣君御宇，祗翼奉三灵。已偃革休兵。区中海外鸿禧浃，恭馆励虔诚。九斿七萃著声明。徯后徇舆情。丕图宝绪承繁祉，率土仰隆平。
劳劳亭
李白（唐代）

天下伤心处，劳劳送客亭。
春风知别苦，不遣柳条青。
芙蓉孤鹜
苏葵（明代）

翅短林塘梦却安，红蕖倒影碧波寒。王孙已识能言意，料得重来不敢弹。
春词
元稹（唐代）

山翠湖光似欲流，蜂声鸟思却堪愁。

西施颜色今何在，但看春风百草头。
书志
陆游（宋代）

蓬矢桑弧射四方，岂知垂老卧江乡。
读书虽复具只眼，贮酒其如无别肠！疋马扬鞭游鄠杜，扁舟捩柂上潇湘。
自悲此志俱难豁，且复狂歌破夜长。
八月二十二日嘉州大阅
陆游（宋代）

陌上弓刀拥寓公，水边旌旆卷秋风。
书生又试戎衣窄，山郡新添画角雄。
早事枢庭虚画策，晚游幕府媿无功。
草间鼠辈何劳磔，要挽天河洗洛嵩。
廉颇
徐钧（宋代）

遗矢谗言弃老成，肉多饭健尚精神。
可怜一点狐丘志，到死犹能用赵臣。
论诗绝句四十首 其三十五 沧溟
李希圣（清代）

北极风烟郡国开，中原日月自楼台。诗人反覆无多字，谁许西京作赋才。
满庭芳·云暖萍漪
赵彦端（宋代）

云暖萍漪，雨香兰迳，西湖二月初时。两山十里，锦绣照金羁。柳外阑干相望，弄东风、倚遍斜晖。朋游好，乱红堆里，一饮百篇诗。三年，江上梦，青衫风日，白纻尘泥。听几声黄鸟，粤树闽溪。长是春朝多病，今年更、添得相思。须归去，倦游滋味，犹有个人知。
偈二十二首
释子淳（宋代）

大洪有箇无影杖，虎踞龙蟠孰敢向。
有时横安坐虚堂，临济德山还胆丧。
元气堂成 其三
何吾驺（明代）

爱赋閒居昵昼眠，蓬壶那有此顽仙。人来每讯陶宏景，自拟何如白乐天。

沿凿澄湖回钓舫，种多脩竹挂苍烟。舍旁约略容秋水，摩诘无烦绘辋川。
送樱桃与范尚书二首
张镃（宋代）

谁将绛蜡千枝泪，鎔作骊龙百斛珠。
酷碗冰盘非我称，敢烦西子荐陶朱。
经函谷关
韦应物（唐代）

洪河绝山根，单轨出其侧。万古为要枢，往来何时息。

秦皇既恃险，海内被吞食。及嗣同覆颠，咽喉莫能塞。

炎灵讵西驾，娄子非经国。徒欲扼诸侯，不知恢至德。

圣朝及天宝，豺虎起东北。下沉战死魂，上结穷冤色。

古今虽共守，成败良可识。藩屏无俊贤，金汤独何力。

驰车一登眺，感慨中自恻。
辞夜郎
许国佐（明代）

我来夜郎时，不知夜郎好。我今去夜郎，去来何草草。

夜郎令人壮，夜郎令人老。亦有石笋峰，亦有桃源岛。

雒源不可问，夜郎退愁恼。亦多名古人，班班而可考。

我之去夜郎，如离我村堡。父老牵我衣，含涕不能道。

不识圣人心，此行明月皓。旗帜列于前，大将军怀抱。

平时云上官，此时亦浩浩。一尊又一尊，不觉欲潦倒。

青青诸子衿，教告以有造。应恨去官迟，勿羡入官蚤。

勿吟我诗篇，勿读我房稿。我罪积如山，我名贱于皂。

我之二白楼，其中有至宝。俟子素心人，可以恣寻讨。

一桥犹未成，何以完障保。小子唯唯退，曰今失襁褓。

一人持一觞，一醉宽苍昊。
暮秋山行
岑参（唐代）

疲马卧长坂，夕阳下通津。
山风吹空林，飒飒如有人。
苍旻霁凉雨，石路无飞尘。
千念集暮节，万籁悲萧辰。
鶗鴂昨夜鸣，蕙草色已陈。
况在远行客，自然多苦辛。
王内人琵琶引
李群玉（唐代）

檀槽一曲黄钟羽，细拨紫云金凤语。万里胡天海寒秋，

分明弹凤风沙愁。三千宫嫔推第一，敛黛倾鬟艳兰室。

嬴女停吹降浦箫，嫦娥净掩空波瑟。翠幕横云蜡焰光，

银龙吐酒菊花香，皓魄翻（下缺）
中秋陪熙用学士禁中玩月
吴融（唐代）

月圆年十二，秋半每多阴。此夕无纤霭，同君宿禁林。

未高知海阔，当午见宫深。衣似繁霜透，身疑积水沈。

遭逢陪侍辇，归去忆抽簪。太液池南岸，相期到晓吟。
此君室
方蒙仲（宋代）

风来声清圆，月明影婆娑。
挺挺岩壑姿，时亦妩媚何。
舟次泗上逢黄令因以诗送
梅尧臣（宋代）

向晓入汴尾，隔河闻人声。
得声不得貌，问识旧时名。
泊舟忽来及，袖诗多贤英。
言除丹徒宰，暂作七闽行。
东南几千里，日夕挂帆轻。
渡江莼已老，未足助杯羹。
最知使道出，先见县人迎。
西江月·滴滴金盘露冷
谢逸（宋代）

滴滴金盘露冷，萧萧玉宇风清。长庚入梦晓窗明。淡月微云耿耿。松竹五峰秋色，笙歌三市欢声。华堂开宴拥娉婷。天上人间共庆。
桑大夫
晁公溯（宋代）

汉朝议盐铁，发言实盈庭。
赫赫桑大夫，官高称九卿。
方斡山海藏，难以口舌争。
力微不自量，可笑茂陵生。
湖亭午宴与旷伯逵欧阳铭萧曙联句三十韵
刘崧（元代）

林馆众绿净，微风濯烦歊。眷言集群彦，清宴永崇朝。

礼尚匏樽俭，欢逾锦瑟调。初筵陈旅语，雅韵接仙韶。

磊落高怀泻，疏狂逸兴飘。炙鲜香溢鼎，注玉色翻瓢。

斟酌烦童竖，歌呼狎友僚。杨梅红欲滴，山韭翠初挑。

坐倦轻絺解，吟酣小扇摇。云窗尘不到，雪椀暑全消。

憩渚仙禽迥，穿檐海燕娇。飞飞浑不定，矫矫讵能招。

慈竹秋阴近，宫槐暮色遥。居便人事简，贫爱客情饶。

闭户仍投辖，携壶更解貂。习池宁足恋，谢墅故难邀。

自抚便便腹，谁呼袅袅腰。青云期放旷，白发任飘萧。

楚也泥途迹，铭乎玉雪标。那能终隐逸，端可上云霄。

萍梗嗟良会，蓬蒿托圣朝。赤心元皎洁，丹禁自岧峣。

伏剑青蒲切，趋班玉笋超。鸡鸣天阙道，龙跃海门潮。

结驷陪官署，联镳出使轺。北游尚尘土，幽事且渔樵。

胜会宁辞数，狂歌故不骄。杯行须泛泛，瓶罄莫寥寥。

苏圃连花坞，徐亭带柳桥。它年留雅韵，应得继风谣。
和王微之登高斋三首
王安石（宋代）

寒云沈屯白日埋，河汉荡坼天如簁。
衡门兼句限泥潦，卧听窾木鸣相挨。
萧辰忽扫纤翳尽，北岭初出青嵬嵬。
微之新诗动我目，烂若火齐金盘堆。
想携诸彦眺平野，高论历诋秦以来。
觥船淋浪始快意，忽忆归云胡为哉。
念君少壮辍游衍，发挥春秋名玉杯。
书成不得断国论，但此空语传八垓。
登临兴罢因感触，更欲远引追宗雷。
君知富贵亦何有，谄誉未足偿讥排。
风豪雨横费调燮，坐使发背为黄台。
留宾往往夜参半，虽有杂俎无由开。
江南佳丽非一日，况乃故园名池台。
能招过客饮文字，山水又足供欢咍。
剩留官屋贮酒母，取醉不竭当如淮。
短歌寄厉三叶十八七章 其二
姚燮（清代）

掩雀之网不能罗凤，系兔之索不可以搏狮。持镜照君君不知。

绿波千尺愁光辉，人亦有心兮能弗悲？
挽故致政大夫诗
赵鼎臣（宋代）

乍捧毛生檄，初登贾傅年。低回成鹤发，勉强用蒲鞭。

遗爱西州说，清风古国传。欲知阴德处，廷尉有青毡。
赠画师二首
姚勉（宋代）

虎头笔法得来亲，佳士相逢必写真。
今代英雄良不少，未知谁可绘麒麟。
句
王随（宋代）

酒旗店远烟中动，渔艇人归岸次横。
东山堂
叶杲（宋代）

何处著诗癯，岩边有隐庐。云生春树合，鱼响夜潭虚。

住久无他姓，山空应读书。平分谢池月，吾亦百年居。
永嘉何子善琴而有诗名一日携二妙见访求诗
王迈（宋代）

山川司马游曾惯，湖涨元龙气更豪。
诗眼肯时穿月协，琴声妙处写云和。
夫君只手兼双美，举世何人赏此高。
科得送穷文已辨，雪霜应柰岁寒柯。
题秦女楼
刘沧（唐代）

珠翠香销鸳瓦堕，神仙曾向此中游。青楼月色桂花冷，

碧落箫声云叶愁。杳杳蓬莱人不见，苍苍苔藓路空留。

一从凤去千年后，迢递岐山水石秋。
自儆
陆游（宋代）

出仕每辞荣，归休但力耕。
俭勤贫亦足，戒惧祸终轻。
学自不欺始，智由无事行。
书绅及铭座，勉勉尽吾生。
闲吟二首 其二
白居易（唐代）

闲游来早晚，已得一周年。嵩洛供云水，朝廷乞俸钱。

长歌时独酌，饱食后安眠。闻道山榴发，明朝向玉泉。
醉中登楼
宋伯仁（宋代）

明主何尝弃浩然，杯中有物且随缘。倚楼心事谁消遣，一点飞禽落钓船。
上运管张平国
华岳（宋代）

妙年司酿水边州，浪迹曾陪汗漫游。
红粉夜嫌银烛短，醉和明月下西楼。
泛舟观桃花
陆游（宋代）

花泾二月桃花发，霞照波心锦裹山。
说与东风直须惜，莫吹一片落人间。
送陈守子华宿土囊有感
陈宓（宋代）

三年抱恙多闭门，只得两度敲禅扃。
道人问我缘底出，为送乡城两史君。
阛中暑湿如炊甑，山寺阴凉百僧定。
往年过此苦匆匆，今日海山看古镜。
伊谁一念饭行人，至今规矩犹如新。
可叹延平小书舍，虚致雩桥风月夜。
五月二日王子龙招看赛龙舟得流字
郭之奇（明代）

暑雨蒸沉午梦收，画船声报晚江柔。披襟风色先迎水，入眼波光远趁舟。

郭外云山容我伴，天中节序诏人游。清时独许从鸥客，笑傲中央一叶流。
崇德道中
戴叔伦（唐代）

暖日菜心稠，晴烟麦穗抽。客心双去翼，归梦一扁舟。

废塔巢双鹤，长波漾白鸥。关山明月到，怆恻十年游。
九日
强至（宋代）

霜净乾坤阔，登高极古台。
秋声枫几落，客眼菊三开。
短发频看帽，寒吟间引杯。
篱边空意绪，难得白衣来。
总咏五台
张商英（宋代）

五顶嵯峨按太虚，就中偏称我师居。
毒龙池畔云生操，猛虎岩前客过疏。
冰雪满山银点缀，香花遍地锦铺舒。
展开坐具长三尺，已占山门五百余。
题南明
姜特立（宋代）

木末禅扃小径通，杖藜春晚日冲融。
四围多色参空远，一带溪光入座雄。
俯仰旧游浑似梦，琢磨新句愧难工。
浩歌笑指城隅路，和气分明醉眼中。
老民二首 其二
陆游（宋代）

老民无一事，终日卧柴扉。凿沼观鱼乐，钩帘待燕归。

架高藤叶密，土润药苗肥。休退真吾分，无心学息机。
赋得楼台送暑催秋扇
邓云霄（明代）

琴奏南薰曲未终，倚阑搔首又西风。炎凉节序乘除里，新故人西反覆中。

暑气萧条随去燕，秋声嘹亮引宾鸿。露华夜冷鸳鸯瓦，谁念班姬老汉宫？
题法华山天衣寺
白居易（唐代）

山为莲宫作画屏，楼台迤逦插青冥。
云生座底铺金地，风起松梢韵宝铃。
龙喷水声连击罄，猿啼月色闲持经。
时人不信非凡境，试入玄关一夜听。
句
钱熙（宋代）

鹤归已改新城郭，牛卧重寻旧墓田。
夜望
方回（元代）

夕阳已下月初生，小暑才交雨渐晴。
南北斗杓双向直，乾坤卦位八方明。
古人已往言犹在，末俗何为路未平。
似觉草虫亦多事，为予凄楚和吟声。
春山
韩淲（宋代）

春风今已到春山，花动春林缥缈间。画出诗篇在其表，惜春心事几分閒。
寄题林上舍真意堂用其元和渊明韵二首
戴栩（宋代）

趋赢厌市寂，洗听嫌瓢喧。
襟素倘相越，取舍谁为偏。
卓哉靖节翁，人境得仙山。
有真谅无赝，无往岂有还。
唯彼南山云，朝夕可晤言。
柳
韩偓（唐代）

一笼金线拂弯桥，几被儿童损细腰。

无奈灵和标格在，春来依旧褭长条。
相和歌辞。铜雀妓
皎然（唐代）

强开尊酒向陵看，忆得君王旧日欢。

不觉馀歌悲自断，非关艳曲转声难。
归鸿阁
王铚（宋代）

初离江渚荻生芽，飞到龙荒雪满沙。
寄语不须传信远，将军忧国不忧家。
瀑布
石延年（宋代）

飞势挂岳顶，无时向此倾。
玉虹垂地色，银汉落天声。
万丈寒云湿，千岩暑气清。
沧浪何足羡，就此濯尘缨。
送黄任道歌
王令（宋代）

吾门之达兮，尔可款以入兮。
进之不时兮，吾岂不尔待兮。
何後未至兮，前已过之。
来犹有望兮，去何胜追。
俯吾著而即兮况堂若室兮。又歌曰：敖耶学耶，
为来往耶。衣之荼荼，
冠膝膝耶。何进趋之舒，
不若退走之速耶。虽终不吾听兮，
犹无贻我嗟。
淇上酬薛据兼寄郭微（一作高適诗）
王昌龄（唐代）

自从别京华，我心乃萧索。十年守章句，万里空寥落。

北上登蓟门，茫茫见沙漠。倚剑对风尘，慨然思卫霍。

拂衣去燕赵，驱马怅不乐。天长沧洲路，日暮邯郸郭。

酒肆或淹留，渔泽屡栖泊。独行备艰难，孰辞干鼎镬。

皇情念淳古，时俗何浮薄。理道须任贤，安人在求瘼。

故交负奇才，逸气包謇谔。隐轸经济策，纵横建安作。

才望忽先鸣，风期无宿诺。飘飖劳州县，迢递限言谑。

东驰眇贝丘，西顾弥虢略。淇水徒自深，浮云不堪托。

吾谋适可用，天道岂辽廓。不然买山田，一身与耕凿。
送唐君益
吕陶（宋代）

朝家设贤科，留意在豪彦。三道询天人，万言极贯变。

国论庶有补，谋身非自荐。昧者鲜知此，荣禄生贪羡。

讨论遗本原，文采事藻绚。假之为捷涂，得以步华选。

亦有附群邪，藉以肆绮辩。心迹既自异，事业安可见。

遂令权贵人，待物少明辨。概为天下材，皆同秦士贱。

夫君非好名，力学久忘倦。天资固彊直，道业益丰羡。

纯如后夔音，发若老羿箭。深有启沃诚，恬无宠荣恋。

时事方艰虞，乾心屡告谴。远忧何时已，长策殊未献。

期君为国医，起疾须瞑眩。
浪淘沙 其七
高濂（明代）

山冷白云秋。翠暖烟浮。黄花红叶满林邱。或驾轻车以寻壑，或棹孤舟。

禾黍刈田畴。芋栗全收。村村赛社竞歌讴。饱暖不知朝市贵，何忮何求。
偈颂九首
释玿（宋代）

休卜度，世间那有扬州鹤。
一身与世等委蛇，万事随缘即安乐。
与意来时却宛然，有心用处还应错。
错错错，莫莫莫，
近日秋林多叶落。铁牛飞过洞庭湖，
西山走入藤王阁。
金盏子
史达祖（宋代）

奖绿催红，仰一番膏雨，始张春色。未踏画桥烟，江南岸、应是草秾花密。尚忆溅裙苹溪，觉诗愁相觅。光风外，除是倩莺烦燕，谩通消息。

梨花夜来白。相思梦、空兰一林。月深深柳枝巷陌，难重遇、弓弯两袖云碧。见说倦理秦筝，怯春葱无力。空遣恨，当时留字。秀句，苍苔蠹壁。
夜宴石洲江上赋得江边星月
区大相（明代）

江空夜复清，星月落江明。吐珠疑合浦，沉璧类连城。

机石随流出，菱花拂水晴。濯枝榆影冷，泛蕊桂华轻。

玉镜宜常满，银河俨未倾。宁知邺池宴，别有颍川行。
双清堂夜赋
陆游（宋代）

陆子病少间，独卧溪上堂。
人静鱼自跃，风定荷更香。
素月行中天，流萤失孤光。
归鸟飞有声，度此十里塘。
嗟我独何事，迟暮客异乡。
太息搔短发，起视夜未央。
不食嗟来之食
戴圣（两汉）

齐大饥。黔敖为食于路，以待饿者而食之。有饿者，蒙袂辑屦，贸贸然而来。黔敖左奉食，右执饮，曰：“嗟！来食！”扬其目而视之，曰：“予惟不食嗟来之食，以至于斯也！”从而谢焉，终不食而死。曾子闻之，曰：“微与！其嗟也可去，其谢也可食。”
天马歌
宋无（元代）

天马天上龙，驹生在汉间。
两目夹明月，蹄削昆仑山。
元气饮沆瀣，躍步超人环。
天上玉帝才不骑，负食虎豹晓出产。
减没流彗姿，歘忽紫电颜。
黄道三十六万里，日驰週天去复还。
时乎降精握洼中，龙性变化终难樊。
天马来，瑞何朝，
化为龙，应童谣。
騶虞仁因耻在坰，龙亦绝足归赤霄。
风沙无岂大宛种，虽有八极安能超。
天马来，支雾开。
天计騕裹鸣龙媒，龙媒不鸣鸣驽骀。
梅花十绝答石塘二林
刘克庄（宋代）

丁宽与易俱东去，神秀离禅作北宗。
天恐孤山无种子，一枝分擘付寒翁。
秋风
梅尧臣（宋代）

秋风不饶物，斗至声已恶。
青林叶尚繁，虽好将恐落。
人意诚爱惜，节候肯相若。
白发无再玄，盛衰兹可度。
木兰花慢 徐方虎假归
曹贞吉（清代）

官河悬夕照，帆十丈、影垂垂。正白露横空，寒螀声急，芦叶争飞。

追随。东门千骑，羡相如拥传有光辉。驿路水明沙碧，江乡蟹美鲈肥。

东篱。无恙柘桑围。罨画越来溪。早鱼鸟关心，烟霞寄傲，才子初归。

燃藜。龙门太史，拟江山贺监是耶非。莫恋紫莼红蓼，来司玉册金泥。
满江红 丹青阁
游次公（宋代）

一舸归来，何太晚、鬓丝如织。谩叹息、凄凉往事，尽成陈迹。

山迫暮烟浮紫翠，溪摇寒浪翻金碧。看长虹、渴饮下青冥，危栏湿。

谁可住，烟萝侧。俗士驾，当回勒。伴岩扃，须是碧云仙客。

风月已供无尽藏，溪山更衍清凉国。恨谪仙、苏二不曾来，无人说。
雨憩听松阁
杨璿（明代）

山雨正冥冥，山僧开翠屏。水拖千涧白，云约半峰青。

石髓分茶鼎，尘心静佛经。松风坐来定，余韵绕檐楹。
送汪涛
李中（五代）

知君别家后，不免泪沾襟。芳草千里路，夕阳孤客心。

花飞当野渡，猿叫在烟岑。霄汉知音在，何须恨陆沈。
拙清楼闻笛
黎民表（明代）

窈窕边城思，随风下陇头。数声山石裂，一曲暮云流。

候雁霜前苦，江枫露下愁。庾公多逸兴，今夜在南楼。
卢氏池上遇雨赠同游者
温庭筠（唐代）

簟翻凉气集，溪上润残棋。萍皱风来后，荷喧雨到时。

寂寥闲望久，飘洒独归迟。无限松江恨，烦君解钓丝。
清平乐·月明风劲
刘秉忠（元代）

月明风劲。花弄窗间影。一夜玉壶秋水冷。梧叶乍凋金井。世间日月如梭。人生会少离多。篱畔黄花开尽，相逢不醉如何。
总戎徐侯伯东远访田舍赠诗二首次韵 其二
刘克庄（宋代）

博览彊通千载事，冥搜谬用一生心。乾坤劫数有成毁，风月性情无古今。

君似得吾之骨髓，俗方求我以声音。若非生处殊闽浙，把臂相邀共入林。
瑞鹤仙·依山仍负郭
杨泽民（宋代）

依山仍负郭。有松桂扶疏，烟霞渺漠。一年自成落。奈孤踪还系，渺头蜗角。休嗤句弱。赋郊居、何让沈约。记乡人过我，傩立阼阶，酒行先酌。远映江山奇胜，下瞰重湖，上飞高阁。风帘絮幕。筑新槛，种花药。幸瓜期已近，秋风归去，免得奔驰味恶。待开池、剩起林亭，共同宴乐。
第四十二云门糊饼颂
释义青（宋代）

祖佛超谈问作家，困来宜吃建溪茶。

重阳日近开金菊，深水鱼行暗动沙。
石扶山
喻良能（宋代）

玲珑怪石巧相扶，奇绝无人作画图。
要是飞来嫡孙行，恨君生不近西湖。
任邱县行宫作
弘历（清代）

猎罢羽林各系船，行宫秀野搆溪边。蜃窗纵望湖天阔，钿几搜吟花柳妍。

春色芳菲入图画，化机活泼悟鱼鸢。庭柯似欲迎人语，重识东风廿八年。
茂恭见和再用前韵奉酬 其一
喻良能（宋代）

朗朗百间羊肸，森森千丈长舆。一身宜著台阁，半生流落江湖。
如梦令
王沂孙（宋代）

妾似春蚕抽缕。君似筝弦移柱。无语结同心，满地落花飞絮。
归去。归去。遥指乱云遮处。
题夏木重阴图送侍读陈叔刚归省
杨荣（明代）

远山郁岧峣，近壑亘磅礴。冥冥烟霭生，霏翠半空落。

壁立势转奇，屏开净如削。中有嘉树林，高低相间错。

隐隐虬龙姿，巉巉见头角。惊风振岩峦，云气杳绵邈。

枝叶森相樛，团团似帷幄。林边一两家，门巷远城郭。

茅亭俯涧泉，踪迹幸此托。心远绝尘嚣，地偏甘寂寞。

爱此重阴敷，顿令暑气薄。俛仰适幽襟，陶然有真乐。

羡子昔间居，青山旧为约。秪今归定省，登览应如昨。

衣锦惬高情，挥毫纪新作。毋为久淹留，早待翔寥廓。
读东坡玉糁诗因成一绝续去年芋茎羹后寄丘林
陈藻（宋代）

味有酥陀出自天，芋成玉糁却同然。
此羹若使东坡见，尤怪枯茎化得偏。
古别离 盘庄黄检院
白玉蟾（宋代）

溶溶空中云，肤寸能滂沱。旦暮依神龙，所至蒙恩多。

归来太山阿，已罢泽民志。溘然登昆崙，猿鹤为歔欷。
至道元年册皇太子二首
佚名（隋代）

主鬯之重，允屡贤明。
承华笔避，上嗣胜英。
礼修乐举，育德开荣。
一人元良，万邦以宁。
直气分秋赠林学博
赵应元（明代）

丈夫负刚肠，惺惺时自勖。中材涉末流，刓方徒碌碌。

先生寤真涉，蝉蜕和光局。不薄广文寒，青毡持正鹄。

桔槔世所谐，砥柱多违俗。皎皎烈素商，盘错志弥笃。

岂为长沙行，易操随磬曲。
绍兴以后时享二十五首
真宗（宋代）

[大吕为角]圣灵在天，九严崇深。
风马云车，纷其顾临。
甲戌立春日春帖子三首 其三
弘历（清代）

律分昨夜与今朝，迎面风来果是条。底识春园绝胜处，冰花火树凑初韶。
秋日龚芝麓总宪招集孝侯台
梅磊（清代）

寻秋日爱城南路，吊古周侯况有台。廿载乱离为客过，半生怀有见山开。

松寒翠色侵衣履，菊老风香到酒杯。向晚凭高更搔首，一声霜雁月中来。
别游定夫
杨时（宋代）

黾勉吾将仕，谋身力已分。
漆雕惭未信，子夏又离群。
惨淡交情重，间关道路勤。
至言宜远寄，孤陋愿频闻。
江村晚眺
戴复古（宋代）

江头落日照平沙，潮退渔船阁岸斜。
白鸟一双临水立，见人惊起入芦花。
次韵宋履中近谒大庆退食馆中
秦观（宋代）

翠华初到殿中间，三馆诸儒共一班。
迎谒晓廷清跸近，退穿春仗彩旓闲。
病来怕饮东西玉，老去惭陪大小山。
知续春明退朝录，借观当奉一鸱还。
治水必躬亲
钱泳（清代）

治水之法，既不可执一，泥于掌故，亦不可妄意轻信人言。盖地故高低，流故缓急，潴故浅深，势故曲直，非相度不得其情，非咨询不穷其致，是以必得躬历山川，亲劳胼胝。

昔海忠介治河，布袍缓带，冒雨冲风，往来于荒村野水之间，亲给钱粮，不扣一厘，而随官人役亦未尝横索一钱。必如是而后事可举也。如好逸而恶劳，计利而忘义，远嫌而避怨，则事不举而水利不兴矣。
丁未春五首
刘克庄（宋代）

生死荣枯一付天，谁能躶露自求全。
殷勤寄语袁司隶，滥及无须或可怜。
送内弟王拟山归里
吕谦恒（清代）

触暑驱车亦太动，十年同气地常分。人当老至难为别，雁到秋深不可闻。

芦水风高吹远岸，房山云霁见斜曛。归涂览胜题诗处，白露丹枫倍忆君。
偶题
李流谦（宋代）

小沟溶漾可涉，彩舫夷犹不惊。
晚酌忽逢名酒，当时打破愁城。
谭从事少明往游中宿见过话别索赠赋此
李英（清代）

峡山钟秀气，合浦现明珠。谁知一侠客，佩有双昆吾。

君今安远游，恋别高阳徒。深杯壮此行，出关弃繻无。
遇元上人
齐己（唐代）

七泽过名山，相逢黄落残。杉松开寺晚，泉月话心寒。

祖遍诸方礼，经曾几处看。应怀出家院，紫阁近长安。
中秋夜月
黄庶（宋代）

人间共赏中秋月，酒社诗家意味长。
天上必应霜露早，桂丛凋尽饱青光。
双源六题 其二 钓矶
黄裳（宋代）

钓矶上，閒适向金鳞。秋后江边思脍客，古来溪上得璜人。

寻幽寻至此，聊寄自由身。
题时遁泽画卷十首 其九
王柏（宋代）

精蓝夹江干，钟鼓时相应。两山遮不断，楼阁若争胜。
虎洞
陆游（宋代）

空山秋高木叶黄，茫茫百草凋秋霜。
逶迤深谷白昼静，群鸦竞秋众鸟翔。
洞中有虎何猛烈，牙如利刀爪如铁。
奋髯掉尾初出穴，昂头四顾吐其舌。
双睛忽动飞电回，层崖长啸阴风来。
山中藜藿谁敢采，野外狐兔皆悲哀。
嗟虎之猛有如此，自是贪残日无已。
岂无壮士裴将军，弯弓射之殄其类。
方今上有明圣君，广爱民物怀深仁，推诚不但祝罗网，登用牧守需贤人。
四郊无事民安静，有若刘昆多善政。
嗟虎虽猛当如何，胡为饮泉卷久阿？明当负子东渡河！
赠新罗僧
陈允平（宋代）

便帆才过日东来，浅色伽梨短样裁。
野鹤怨时心共远，海鲸降处定初回。
长年守律因师戒，中土传经为国灾。
几日应酬官事了，南湖听法雨华台。
杂曲歌辞。太平乐
张仲素（唐代）

圣德超千古，皇威静四方。苍生今息战，无事觉时长。
史局先生示以季境□□赠行卷辄题一绝卷锦
张雨（元代）

校书苦借青藜杖，下马笑拈金屈卮。好是淮南师弟子，钱唐相见落花时。
寄题清轩二首
刘子翚（宋代）

中郎言语妙天下，曾向轩中记旧游。
一尺翠珉挥染罢，冰轮夜转屋山头。
满庭芳 广陵怀古
鲍鼎铨（清代）

三月烟花，满城歌吹，繁华久说扬州。锦帆天子，千古擅风流。

最扬游船清夜，江南好、柳缆龙舟。消沉久、断碑残碣，何处觅丹丘。

迷楼。横暮雨，玉钩斜畔，碧水空愁。只平山堂下，凭吊夷犹。

二十四桥仍在，汀州静、眠稳沙鸥。经行处，斜阳芳草，数点广陵秋。
秋山暮归 其一
王恭（明代）

桄榔枝上夕阳微，寂历秋风吹葛衣。回首前溪灯火起，阴虫声里扣荆扉。
至樊口三首 其二
薛季宣（宋代）

小回中入大回中，激水那堪括面风。退谷未堙聱叟笑，钓台宁是不英雄。
清晨坐堂上
晁公溯（宋代）

清晨坐堂上，文书常满前。
皆自公府来，徵发何纷然。
不闻问养公，但闻横索钱。
按籍为之课，独求最多年。
孰知人困穷，岂有力留迁。
商不愿出途，农不愿授田。
居者转沟壑，行者死道边。
此罪在郡县，恩泽壅不宣。
公府不我责，所贵为货泉。
长使货泉在，吏曹同晏然。
中山广轩
刘握（宋代）

天边登览处，雕槛俯层岑。山到三吴尽，江连百粤深。

柳烟含晚色，花雨伴春阴。骚雅知多助，清虚在当心。
塞上
赵延寿（唐代）

黄沙风捲半空抛，云动阴山雪满郊。探水人回移帐就，射雕箭满著弓抄。

鸟逢霜果饥还啄，马渡冰河渴自跑。占得高原肥草地，夜深生火折林梢。
咏柳
贺知章（唐代）

碧玉妆成一树高，万条垂下绿丝绦。
不知细叶谁裁出，二月春风似剪刀。
走笔次韵寄平元衡禅老
史浩（宋代）

年来管城不脱帽，只羡夫君诗法好。怡云剥啄到云寮，始知春风属此老。

忆昔代匮持钧衡，红尘瘦马太忙生。自从得请归吾里，常与鹿豕为群行。

有时片月随杖屦，飘飘洒洒欲仙去。去寻杖锡四明中，听取怡云末后句。
缦庵合装欧黄题名悬斋壁并题一诗即以为别
黄绍箕（清代）

庐陵少孤贫不忧，登朝一节论千秋。波中金石仰看物，著书不足来寻幽。

维摩老子稍后进，文章不同有心印。书骨权奇如其人，未得书碑聊自运。

二公气立万物表，白傅西来恨太早。中间题壁有苏公，作诗父子三人同。

苏公兄弟晚飘泊，壁诗磨灭无由踪。尹余继去众已骇，元祐党碑满天下。

平生师友如云龙，万事升沈付埃马。欧公有母黄有兄，至乐天与谁能伤。

但说山川蒙藻缋，岂知点画含风霜。缦庵缦庵来惜别，吾家风义足可惜。

公家事了栽红梨，烹茶读书且面壁。
又和八日
徐铉（宋代）

微云疏雨淡新秋，晓梦依稀十二楼。故作别离应有以，

拟延更漏共无由。那教人世长多恨，未必天仙不解愁。

博望苑中残酒醒，香风佳气独迟留。
寄王监簿英孙
谢翱（宋代）

天柱西南隅，开窗见雪初。野泉过湿竹，仙鸟下巢樗。

草长平新堑，门閒闭旧居。他年宾从在，谁得入鸥书。
喷玉岩 其二
黄在衮（明代）

磴道飞帘瀑，萦回薜荔斜。松涛低过雁，江暝断栖鸦。

叶落疏林寂，藤阴去路赊。苍茫堪眺望，吾欲挟烟霞。
题叶翰林道卿手书唐人唱和集后
贺铸（宋代）

翰客文房万卷馀，诜诜翻是蠹书鱼。载薰载曝徒为尔，秦筑长城错备胡。
昨日偶到北观蒙君俞元载元发明叔惠然见过
李之仪（宋代）

胜日欣相得，旷怀谁与同。如何四君子，肯顾一衰翁。

林杪收残雨，檐牙递好风。归时不须问，更待月如弓。
中峰
范成大（宋代）

凌高蹋危峰，斗下俯幽谷。
仙英馥椒兰，嘉荫矗旄纛。
空翠元不雨，泄云自膏沐。
暑给森有棱，瘁肌凄欲粟。
白崖如负依，金界奠苍麓。
众峰拱二八，娟妙绕重屋。
真人与尊者，幽居接松竹。
呼之傥肯应，留我试餐玉。
和吏部薜员外见寄
王禹偁（宋代）

枨也好刚多悔吝，唯凭忠信自书绅。
严陵知退遗荣利，只拟沧浪把钓纶。
老去趁朝慵待旦，病来求假动经旬。
西垣兴味更谙尽，一片乌纱满马尘。
呈公择二首 其二
赵蕃（宋代）

此地无此客，若人吾故人。论文皆意到，出语见情真。

未议作轻别，且当留浃旬。畦蔬饱春雨，小摘未妨频。
句
晁说之（宋代）

荆州持大橘，亦名作黄柑。
朝中措 其二
曾惇（宋代）

绿华居处渺云深。不受一尘侵。细看宜州新句，平生才是知音。

凌波一去，平山梦断，谁是关心。惟有青天碧海，知渠夜夜孤衾。
挽悟悦师二章 其一
卫宗武（宋代）

耆宿已凋零，如师亦晓星。宗门僧巨栋，梵宇世传灯。

身阅空花境，心潜多业经。悦禅方有悟，六秩吊颓龄。
临安道中见壁间书字云田左行者为四川驿路
项安世（宋代）

只道成都路八千，谁知从此便西川。
行人一见成深省，大道多歧稳著鞭。
太白山下早行至横渠镇书崇寿院壁
苏轼（宋代）

马上续残梦，不知朝日升。
乱山横翠幛，落月淡孤灯。
奔走烦邮吏，安闲愧老僧。
再游应眷眷，聊亦记吾曾。
赠蔺道士
阳枋（宋代）

入水大虫出火龙，一生看守赞神工。
知行例作等间话，三尽儿童八十翁。
水调歌头（寿丘漕·九月初三）
李刘（宋代）

端正九秋月，今夜始生明。扬辉毓秀，飘然海上跨长鲸。认得灵均初度，直用望舒为御，重耀紫枢庭。何事乘槎使，尚藉执珪卿。

合东西，瞻使节，镜中行。腾腾渐渐，绕枝乌鹊不须惊。太白擒胡了未，即墨降城安否，玉斧仗修成。圆却山河影，捣药兔长生。
夫人合春帖子
赵湘（宋代）

渐暖正当挑菜日，轻阴新变养花天。
君王勤政稀游幸，院院相过理管弦。
泛颍
苏轼（宋代）

我性喜临水，得颍意甚奇。
到官十日来，九日河之湄。
吏民笑相语，使君老而痴。
使君实不痴，流水有令姿。
绕郡十余里，不驶亦不迟。
上流直而清，下流曲而漪。
画船俯明镜，笑问汝为谁。
忽然生鳞甲，乱我须与眉。
散为百东坡，顷刻复在兹。
此岂水薄相，与我相娱嬉。
声色与臭味，颠倒眩小儿。
等是儿戏物，水中少磷淄。
赵陈两欧阳，同参天人师。
观妙各有得，共赋泛颍诗。
和韵答傅彦武
练子宁（明代）

放逐南还孺子乡，扣舷谁与泛沧浪。有怀采药寻方士，无复联班侍紫皇。

夜雨桐花当户落，春风兰茝隔帘香。读书未了平生志，深愧云林卧石床。
永遇乐（梅子）
杨无咎（宋代）

风褪柔英，雨肥繁实，又还如豆。玉核初成，红腮尚浅，齿软酸微透。粉墙低亚，佳人惊见，不管露沾襟袖。折一枝、钗头未插，应把手捘频嗅。

相如病酒，只因思此，免使文君眉皱。入鼎调羹，攀林止渴，功业还依旧。看看飞燕，衔将春去，又是欲黄时候。争如向、金盘满捧，共君对酒。
依韵和刘原甫舍人杨州五题其一时会堂二首
梅尧臣（宋代）

雨发雷塘不起尘，蜀昆冈上暖先春。
烟牙才吐朱轮出，向此亲封御饼新。
红梅
徐恢（宋代）

江梅闲尽腊梅稀，又是红梅占晓枝。
却忆东坡诗上语，淡妆浓抹总相宜。
寄湖北张总领六绝句 其四
项安世（宋代）

券贱官家币日轻，券高民失旧家生。靴中运指何年了，一度称提一度惊。
淮阴叹
李东阳（明代）

营门昼开齐犬吠，蒯生相人先相背。
古来鸟尽良弓藏，近时刎颈陈与张。
功成四海身无地，归楚楚疑归汉忌。
极知犹豫成祸胎，时乎时乎不再来。
君王恩深辩士走，淮阴胸中血一斗。
妇人手执生杀机，赤族不待君王归。
君王归，神为恻。
独不念秋毫皆信力，舍人一嗾彭王殂。
淮阴之辞真有无？噫吁?！淮阴之辞真有无？
句
杜鸿渐（唐代）

常愿追禅理，安能挹化源。
过岳麓见子云题字偶逢来使因寄二诗 其二
张孝祥（宋代）

故人应问我，客里定何如。马铺为行馆，鸡栖是使车。

四郊多贼垒，五筦欠兵储。此去无来雁，因人数寄书。
临江仙 芙蓉
刘敏中（元代）

见说瑶池池上路，雪香花气葱茏。一双依约玉芙蓉。烟波孤梦茏，风月两心同。千古情缘何日了，此生何处相逢。不堪回首怨西风。残芳秋淡淡，落日水溶溶。
东津
陆游（宋代）

岁暮涪江水归壑，白沙渺然石荦角。
蜀天常燠少雪霜，绿树青林不摇落。
阑干诘曲临官道，烟霭参差望城郭。
打鱼斫脍修故事，豪竹哀丝奉欢乐。
乐莫乐於新相知，美人一笑回春姿。
四方本是丈夫事，安用一生无别离。
瑞鹤仙
郭世模（宋代）

云阶连月地。记旧游、身在温柔乡里。花阴透窗绮。罗衾拥残梦，乡莺惊起。银瓶水沸。待梳妆、屏风共倚。看情眉恨眼，宿粉剩香，乱愁无际。长记。多情消减，宋玉连墙，茂陵同里。离怀似水。天涯路，叹愁悴。想鸳机织锦，鸾台窥镜，秦丝幽怨未已。好归去、共把琴书，倚娇扶醉。
寓兴十首 其九
张至龙（宋代）

夏月灌鞠根，见花在秋日。先时不施工，临花已何及。
东园晚步
陆游（宋代）

久客天涯忆故园，强名官寺只衡门。
秋桐蠹遍无全叶，古柳吹斜出半根。
痛饮每思尊酒窄，微官空羡布衣尊。
何时定下三巴去，思卧孤舟听断猿。
秦楼月
周紫芝（宋代）

东风歇。香尘满院花如雪。花如雪。看看又是，黄昏时节。

无言独自添香鸭。相思情绪无人说。无人说。照人只有，西楼斜月。
布袋浴江图赞
释绍昙（宋代）

无端平地鼓波澜，揭露娘生赤肉团。
瞒得娇拟儿女子，溪头杨柳树难瞒。
渡黄河次唐人昨夜微霜初渡河韵
吴与弼（明代）

平生踪迹半樵歌，岁晚昏眸始识河。名姓误叨天上荐，琴书端似梦中过。

洲连碧水浮埃少，席满薰风逸兴多。却忆青山同学侣，可胜名教两蹉跎。
文公书厨·继天测灵
陈普（宋代）

天生真聪明，欲子述父作。
法象虽昭陈，参赞良有托。
述事在继志，知化先穷神。
不得天地心，作用皆非真。
酬白乐天刘梦得（一作尹河南酬乐天梦得）
冯宿（唐代）

共称洛邑难其选，何幸天书用不才。遥约和风新草木，

且令新不静尘埃。临岐有愧倾三省，别酌无辞醉百杯。

明岁杏园花下集，须知春色自东来。
离鸾曲，为贞妇徐夫人作
郑元祐（元代）

鸾孤飞，凤不归，百年虽远情依依。请弹离鸾曲，秪愁听者哭。

夫死南征儿尚乳，对镜离鸾泪如雨。大名城里千家杵，不歌不相私相语。

为问嫠之哭，月上斗横屋。儿啼欲乳梦夫归，金创在骨血满衣。

夫妇忠贞两不遗，匹如鸾凤参差飞。毋云青天远，千古令人览德辉。
咏武夷
蔡沈（宋代）

四曲游人欸乃歌，旧矶千古老渔蓑。
题诗岩下人来往，春雨年年长绿莎。
春晴
项安世（宋代）

东风澜浪满人间，小雨禁持故作悭。
宿雾翳妆浓著色，新阳晞沐巧梳鬟。
桃花落尽春无恙，柳絮飞忙日正闲。
报答年光无酒伴，尽拈佳句为江山。
朝阳亭
文同（宋代）

峨峨乎守居，已与前峰对。
朝阳乃危榭，更在守居外。
烟云一川满，林麓三山会。
近槛有胡床，无忘傲公退。
中塔悟空禅院
王蔺（宋代）

皋亭回首软红尘，晴日僧房暖似春。
禅老眈眈如卧虎，相逢一笑问前因。
题李伯时山阴图许元度王逸少谢安石支道林四像二首 其一
米芾（宋代）

一幅轻绡三尺阔，百岁丹青半鹿脱。谁将光景写吴绫，神采森然动毫末。
赵左司挽词
楼钥（宋代）

许国终无挠，居家不愿余。
深蒙明主眷，未觉故人疏。
高论三千牍，阴功四一书。
佳儿承积庆，端可大门闾。
贫贱别
王跂（明代）

东郊野水湔云白，万树嘶蝉生暝色。
弟兄贫贱易飞分，气怆尊前辞不得。
更须质酒送君行，酒尽须还不计程。
细说江头歧路错，共眠船底月华明。
人生三十行已矣，荣稿存亡本堪拟。
一屋同居愧士衡，十年减产知张季。
相望行舟一叶飘，孤舟倍觉路迢迢。
转喉有意泪相噎，背橹无言魂自销。
寂寞归眠对蔓花，对花独醉更咨嗟。
寄语莫言为客苦，纵非为客亦无家。
答尉迟少监水阁重宴
白居易（唐代）

人情依旧岁华新，今日重招往日宾。鸡黍重回千里驾，

林园闇换四年春。水轩平写琉璃镜，草岸斜铺翡翠茵。

闻道经营费心力，忍教成后属他人。
露
徐夤（唐代）

鹤鸣先警雁来天，洗竹沾花处处鲜。散彩几当蝉饮际，

凝光宜处蚌胎前。朝垂苑草烟犹重，夜滴宫槐月正圆。

怵惕与霜同降日，蘋蘩思荐独凄然。
上许州吕相公嗣崧许康诗二首·嗣崧诗
宋祁（宋代）

帝诏执事，徹申土疆，
衍沃腴良。赋舆溱溱，
莫乐于申。昔在四岳，
佑尧象禹，为国心膂。
受民作邦，于今以光。
送陈廷佐高州路教授
吴当（元代）

江州义门天下传，君今分教岛云边。百蛮俎豆先王学，列坐弦歌弟子员。

鹦鹉园林春似海，秭归风雨夜如年。宦情莫叹微班冷，禄米分时蚌蛤田。
短句示张澹余
王学浩（清代）

作诗如啖蔗，节节耐咀嚼。著味在咸酸，太过反作恶。

希音越以长，太璞完不凿。善听非耳争，善观非目索。

笑彼支遁愚，骑折阶前鹤。
别吴兴从游
李洪（宋代）

五亭四水盛游从，閒客閒行兴每同。
暂舍玄真渔隐计，却寻康乐旧诗中。
振衣濯足沧浪水，快意迎人舶{飓具换卓}风。
傥有任公投巨犗，割鲜共饱淛河东。
送张六入浙东
刘攽（宋代）

君侯曾一仕，已作弃官归。又欲过吴市，还愁脱赐衣。

春风解冰雪，泽国尽芳菲。相望不可及，孤云天外飞。
夏秋之交小舟早夜往来湖中绝句
陆游（宋代）

谯门鼓角寺楼钟，一一风传到短蓬。
唤得放翁残酒醒，锦囊诗草不教空。
至容州将赴北流闻陆川道梗题绣江亭
刘崧（元代）

都峤山前望北流，丹砂勾漏若为求。陆川更在浮云外，落日旌旗生远愁。
商山路有感
白居易（唐代）

忆昨征还日，三人归路同。此生都是梦，前事旋成空。

杓直泉埋玉，虞平烛过风。唯残乐天在，头白向江东。
次韵宾旸斋中独坐五首
方回（元代）

蚁溃金隄薄俗颓，圣门谁与嗣云来。
良难托讽追风雅，只可微辞纪定哀。
有志向能穿虎石，无疑今始悟蛇杯。
掀天气焰吾尝见，转首空成一聚埃。
平都山
陆游（宋代）

名山近江步，蜡屐得闲行。
奔鹿冲人过，藏丹彻夜明。
唐碑多断蚀，梁殿半欹倾。
洞口云常涌，檐牙柏再荣。
行逢负笼客，卧听送船声。
乞我诛茆地，灵苗得共烹。
望仙门·玉京清漏起微凉
张抡（宋代）

玉京清漏起微凉。好秋光。

金杯潋滟酌琼浆。会仙乡。

新曲调丝筦，新声更飐霓裳。

博山炉暖泛浓香。为寿百千长。
奉和吏部杨尚书太常李卿二相公策…述怀赠答十韵
刘禹锡（唐代）

文雅关西族，衣冠赵北都。有声真汉相，无颣胜隋珠。

当轴龙为真，临池凤不孤。九天开内殿，百辟看晨趋。

诫满澄欹器，成功别大垆。馀芳在公论，积庆是神扶。

步武离台席，徊翔集帝梧。铨材秉秦镜，典乐去齐竽。

潇洒风尘外，逢迎诗酒徒。唯应待华诰，更食万钱厨。
酬徐二中丞普宁郡内池馆即事见寄
柳宗元（唐代）

鹓鸿念旧行，虚馆对芳塘。落日明朱槛，繁花照羽觞。

泉归沧海近，树入楚山长。荣贱俱为累，相期在故乡。
酬李侍御萼题看心道场赋以眉毛肠心牙等五字（得牙字）
皎然（唐代）

我法从谁悟，心师是贯花。三尘观种子，一雨发萌牙。

定起轮灯缺，宵分印月斜。了空如藏史，始肯会禅家。
鹤鸣亭绝句四首
辛弃疾（宋代）

清欢那复笑开口，閒事长令闷破头。
更有不堪萧索处，西风过了菊花秋。
白马篇
孔稚圭（南北朝）

骥子局且鸣，铁阵与云平。汉家嫖姚将，驰突匈奴庭。

少年斗猛气，怒发为君征。雄戟摩白日，长剑断流星。

早出飞狐塞，晚泊楼烦城。虏骑四山合，胡尘千里惊。

嘶笳振地响，吹角沸天声。左碎呼韩阵，右破休屠兵。

横行绝漠表，饮马瀚海清。陇树枯无色，沙草不常青。

勒石燕然道，凯归长安亭。县官知我健，四海谁不倾。

但使强胡灭，何须甲第成。当今丈夫志，独为上古英。
次韵答熊朝英
王炎（宋代）

秋风相挽出门庭，东望云边白玉京。
婚嫁自嗟何日了，利名谁信本来轻。
挥毫为我光行色，倾盖知公不世情。
文字清新有如此，底缘淡墨未题名。
暮雪
梅尧臣（宋代）

暮雪止复落，暗积如避人。
平明视庭中，物物各已新。
草木一变妍，枯槁忘其真。
随风来无迹，高下得以均。
采薇歌卒章，霏霏沾车轮。
今岂无是作，劳苦不足陈。
槜李作
屈大均（明代）

醉里春深日，扁舟系柳枝。莺花西子地，烟雨大夫祠。

白首还游冶，孤城几乱离。愁来看越绝，泪洒卧薪时。
送游考功将漕夔门七绝
洪咨夔（宋代）

温公一传谏议刘，菊坡一传吏部游。
长庚伴月天欲晓，西照太白南罗浮。
颂古十一首
释子益（宋代）

地藏栽田博饭，大似饥过心荒。
听它三三两两，佛法浩浩商量。
杓柄那知有短长。
冬日苏明府席上醉歌
林大春（明代）

庭前莫作长松树，怪惹凄风起阴雾。争知乾鹊噪其颠，为报行阴千里至。

行阴千里自何方，云自扬州吴楚之豫章。银章紫绶动星宿，文学吏治生辉光。

世阴折腰为五斗，甘事逢迎竞趋走。五柳先生归去来，彭泽遗碑在阴口。

归去来兮芜田园，三径荒兮松菊存。却笑移家住东郭，还如卜宅居南村。

南村非为卜其宅，素心乐与数晨夕。乘兴来游尽酒豪，醉后狂歌半吟伯。

中有山阴号石洲，平生意气凌清秋。矧是通家辱游好，复以文字相绸缪。

以此行来两不厌，不问春花秋月与冬霰。虚堂坐久到飞潮，促席谈倾过奔电。

有时背着霜风高，力挽门屏遮怒号。岁寒正须共冰雪，宁学经生感二毛。

君不见东家有客珠为履，玳瑁簪儿那足齿。又不见西家有女翠为衱，高倚妆楼笑槃汲。

一朝客散美阴捐，当日繁华不复还。仰视楼前玉委地，徒闻环佩声珊珊。

阴生得意祇如此，何似君家淡如水。请君听我醉时歌，天空月色银河里。
郊外阅骁骑剪柳
范成大（宋代）

千骑同瞻白羽挥，惊尘一哄响金鞿。
不知掣电弯弓过，但觉柳梢随箭飞。
初夏有作
夏竦（宋代）

玉琯葭灰昨夜吹，日华光暖向阳枝。
东君乱点丹青笔，真宰忙挥造化椎。
红日暗长人不觉，好花偷发蝶先知。
后园无限桃兼李，留待新恩得意时。
赠谢平山
杨慎（明代）

千里西征见玉人，檐花池草话情亲。风流陶令归何早，文藻桓谭论更新。

席上休谈当世事，柸中强觅旧时春。坡仙诗句君知否，且斗樽前见在身。
躬耕籍田诗
夏竦（宋代）

广阼承严享，东廛错上仪。
纁裳拂黛耜，彩缫映红縻。
内宰登嘉种，馀夫列缥陂，
游场玉趾远，尽陇绀辕迟。
藨蔉训农穑，馨香供帝粢。
匪今方介祉，敢续载芟诗。
南海使院对菊怀丁卯别墅
许浑（唐代）

何处曾移菊，溪桥鹤岭东。篱疏还有艳，园小亦无丛。

日晚秋烟里，星繁晓露中。影摇金涧水，香染玉潭风。

罢酒惭陶令，题诗答谢公。朝来数花发，身在尉佗宫。
石宫四咏
元结（唐代）

石宫春云白，白云宜苍苔。拂云践石径，俗士谁能来。

石宫夏水寒，寒水宜高林。远风吹萝蔓，野客熙清阴。

石宫秋气清，清气宜山谷。落叶逐霜风，幽人爱松竹。

石宫冬日暖，暖日宜温泉。晨光静水雾，逸者犹安眠。
登牛头山亭子
杜甫（唐代）

路出双林外，亭窥万井中。江城孤照日，山谷远含风。

兵革身将老，关河信不通。犹残数行泪，忍对百花丛。
送李季允赴召
魏了翁（宋代）

是是非非各有心，以同为爱异为憎。
誓肴秦穆旋修怨，在莒荠威卒震矜。
事急求言常易入，位高从谏最难能。
原公一破从前陋，万里无云皎日升。
士子夏尚志送至富春赋此别之
邓林（宋代）

富春春暮柳飞花，柳下停舟问酒家。人道交深多别泪，我拚烂酒是生涯。

东吴景物侨居久，南海乡关去路赊。贫病一身谁顾念，扬雄未忍别侯巴。
初冬快晴陪宣卿叔夏游石头庵过三生藏穷深极
胡寅（宋代）

游梁屐齿破苍苔，深沼筇枝骇蛰雷。
如海乱山争起伏，碧波直欲撼蓬莱。
相和歌辞。王昭君
令狐楚（唐代）

锦车天外去，毳幕云中开。魏阙苍龙远，萧关赤雁哀。
送祖达侍者
释普济（宋代）

呼唤不曾离左右，大都相见一番难。
攒眉切齿归来日，痛骂国师南北山。
登慈恩寺塔
张乔（唐代）

窗户几层风，清凉碧落中。世人来往别，烟景古今同。

列岫横秦断，长河极塞空。斜阳越乡思，天末见归鸿。
和金兄
徐元杰（宋代）

大学融智门，至善在所止。
明德与新民，贯通无异理。
万折水必与，千古吾晦翁。
考亭追杏坛，犹存舞雩风。
昔者学易堂，粤山宽閒野。
此道闻而知，笃信无虚假。
尚有刘静春，至理共乐循。
我登二老门，天方寿斯文。
服膺善恐失，适正杜邪曲。
当时片言下，问道不隔宿。
学易堂已空，谁与鞭凡庸。
静春正耆庞，抠衣尽从容。
襟谊子崇笃，远来顾茕独。
作诗念清新，愧我言腐熟。
四海皆弟兄，尚友惟辅仁。
春草正碧色，话别同敷陈。
初八日微雨明日犹有赐意作两绝句 其二
赵蕃（宋代）

不堪积暑滞烦疴，幸甚新凉脱网罗。闻道重阳更逢闰，今年节意属秋多。
山居杂诗九十首
曹勋（宋代）

今岁立秋早，便觉驱探汤。
虽有正午热，已觉中夜凉。
麻豆率房角，早禾亦上场。
吾心喜可知，纪实藏诗章。
送李太守赴上洛
王维（唐代）

商山包楚邓，积翠蔼沉沉。驿路飞泉洒，关门落照深。

野花开古戍，行客响空林。板屋春多雨，山城昼欲阴。

丹泉通虢略，白羽抵荆岑。若见西山爽，应知黄绮心。
南乡子（咏秋夜）
周邦彦（宋代）

户外井桐飘。淡月疏星共寂寥。恐怕霜寒初索被，中宵。已觉秋声引雁高。

罗带束纤腰。自剪灯花试彩毫。收起一封江北信，明朝。为问江头早晚潮。
君莫恶行
晁说之（宋代）

今年蚕母连万箔，屋边桑叶浑不著。
彷徨何计救戢戢，出弃陌头空涕泣。
前日初眠不敢语，今日贱之如粪土。
不容身老吐一缕，回首室中殊乐苦。
何敢愿天不我与，亦太无情彼蚕母。
芙容锦帐醉新妆，那知有恨如许长。
相公日恋北门乐，迎候马前君莫恶。
清平乐（赠游簿侍儿）
袁去华（宋代）

长条依旧。不似章台柳。见客入来和笑走。腻脸羞红欲透。

桃花流水茫茫。归来愁杀刘郎。尽做风情减尽，也应未怕颠狂。
纵步至董氏园亭三首
陈与义（宋代）

槐树层层新绿生，客怀依旧不能平。
自移一榻西窗下，要近丛篁听雨声。
咏史
刘献廷（清代）

朝横而夕纵，志本在温饱。敝裘先自愧，何论妻与嫂。

匕首西入先，生死在眉睫。先政非齐桓，如何欲生劫？

治国与治军，卧龙岂两事。陈寿亦何知，还问司马懿。
西江月（怀剡）
周密（宋代）

万壑千岩剡曲，朝南暮北樵中。江潭杨柳几东风。犹忆当年手种。

鬓雪愁侵秋绿，容华酒借春红。非非是是总成空。金谷兰亭同梦。
题画扇 其二
李之仪（宋代）

落笔无因似退之，每逢佳致却如痴。孤高全露秋来骨，无复山红涧碧时。
余无常产癸亥岁方舍穑事
姜特立（宋代）

往岁事耕稼，正以饭不足。
今年不服田，賸有代耕禄。
种瓜与爇蔬，未免课童仆。
四体不复勤，有愧前修躅。
别韩孟郁
李之世（明代）

夙昔奉君子，妙言契金兰。摘文奋逸藻，绝景蹑高坛。

大雅久沈奋，沦代在其间。竦身赴瑶池，接翮汎清澜。

云胡中道乖，临风戢飞翰。羽毛正催颓，文采失斓斑。

流波逝东海，卷蓬没西山。轸念属睽违，何由展话言。

京洛盛遨游，鲜服簪华冠。敝裘履霜雪，谁怜范叔寒。

岂无绿绮琴，知音久不弹。因风扬妙曲，泠泠中肺肝。

所贵心不渝，母令积思攒。
子瞻和陶公读山海经诗欲同作而未成梦中得数句觉而补之
苏辙（宋代）

此心淡无著，与物常欣然。虚闲偶有见，白云在空间。

爱之欲吐玩，恐为时俗传。逡巡自失去，云散空长天。

永愧陶彭泽，佳句如珠圆。
浪淘沙
程垓（宋代）

老去懒寻花。独自生涯。几枝疏影浸窗纱。昨夜月来人不睡，看尽横斜。

门外欲啼鸦。香意凌霞。从渠千树绕人家。世上一枝元也足，不要随他。
饯宋承旨潜溪先生致仕归金华七首 其六
孙蕡（明代）

妙誉芳声照简编，丹青不待绘凌烟。清朝礼乐词林出，史馆文章异域传。

贝锦春明天竺国，虹光夜贯日南船。匡时已是吾儒事，赢得高参面壁禅。
句
高载（宋代）

拟约沧光异姓兄。
元夕端居感事四绝句
张舜民（宋代）

十二门开如沸羹，灯光月色逐人行。
春城无处无歌舞，一曲未终天又明。
别永福诸友
熊禾（元代）

高哉永阳山，清哉永阳水。
不须问芝岭，不须寻桃源，
桃源芝岭问在永阳里。此山朝朝暮暮有爽气，
此水一点不受汙泥滓。黼冕峨峨尽周献，
弦诵洋洋尚周礼。员颅方趾天地间，
靖献此心固何尔。梅坡先生真绝俗，
夜月清标照寒水。年移物换耳不闻，
不挠不汙直如矢。留远先生心更苦，
风雪漫漫燕万里。腴田好爵某不顾，
攜手河梁得鱼泚。暘彼诸老皆典刑，
三叹此邦皆俗媺。嗟哉世之人，
醉中偷生梦中死。高冈千仞亦陵迟，
狂众一啜滔滔是。如此衣冠古人物，
直入画图播青史。更有一事兴我闻，
后生尚及见典刑。兵戈生长三十载，
豪杰岂必文王兴。迩来童冠入小学，
有文何啻百许人。虽然文章亦未授，
山深最喜习气淳。万方飒飒声一概，
此地未着裘马尘。甘能受和白受来，
岂有质实无其文。古云变鲁可至道，
百年正学亦失真。尼山一何高，
泗洙一何深。圣门登临别是一般起，
处处山水满我仁智心。悠悠沮泉涤我虑，
飘飘长风吹我襟。认取当年咏归意，
与我同赋暮春吟。
登米老色呈天启学士
米芾（宋代）

我居为江山，亦不为像法。劫火色相空，未觉眼界乏。

屹然留西色，使我老境惬。卫公精爽在，千古对岌嶪。

公来不可作，登临浩相接。
留题智者寺
慕容彦逢（宋代）

天工剖山腹，翻然纳虚秀。环冈插修荫，斜巅倚寒溜。

危轩列层级，横梁跨深窦。浮烟羃轻缕，飞禽引鸣脰。

冲襟得清盼，佳致绝纤垢。梦想脱冠来，尘缘苦相逗。
题摺扇小舟似送行者
曹义（明代）

一叶扁舟柳市头，几回欲上意绸缪。临风唱彻阳关曲，无恨离情逐水流。
社日宴临波亭呈府公
刘敞（宋代）

春色池上好，公来朝日初。栋梁归喜燕，霖雨跃潜鱼。

云气随歌妓，林光暗碧车。心閒簿领暇，兴适酒杯馀。

言志吾与点，论诗商起予。定知金谷集，不比右军书。
偶书
韩驹（宋代）

雪如羞明夜方密，风似摆花春更多。竟日吟诗安用许，今朝止酒奈寒何。
改周晋仙赠丁相士之什
敖陶孙（宋代）

张颠许我以神仙，薛颠谓予可英杰，
丁生谓二俱无成，世间那得此奇崛。
麒麟阁上森貂蝉，龙虎鼎内飞大丹。
腰钱跨鹤谁不愿，只有圯下先吾鞭。
何如吴松江上住，门横钓车屋农具。
卧看苍虬扰白云，正午堂堂拔江去。
洞仙歌　黄后溪招饮江楼陪黄东石
王慎中（明代）

浸天凉影，见楼台翻倒。斜红日，低涵照。怪鱼行不度、龙睡乍惊，低错讶，人在水宫游眺。

朱栏閒凭处，淡雾疏烟，千嶂飞青被笼罩。似高髻脩眉、翠黛轻施，遥相对、无情更恼。

看如此溪山逅良俦，却放丝樽停、早花应笑。
庭实久约携酒见访不至贻诗嘲之
徐祯卿（明代）

九月秋风吹破庐，长安城中愁索居。篱边未见陶潜菊，门外空传长者车。

黄尘郁郁倦为客，肺病时时强著书。闻道白衣将送酒，荒芜庭径拟亲除。
游严子陵祠
范仲淹（宋代）

先生，光武之故人也，相尚以道。及帝握赤符，乘六zhi龙，得圣人之时，臣妾亿兆，天下孰加焉，惟先生以节高之。既而动星象，归江湖，得圣人之清，泥涂轩冕，天下孰加焉，惟光武以礼下之。

在蛊之上九，众方有为，而独不事王候，高尚其事，先生以之；在屯之初九，阳德方亨，而能以贵下贱，大得民也，光武以之。盖先生之心，出乎日月之上，光武之量，岂乎天地之外；微先生不能成光武之大，微光武岂能遂先生之高哉！而使贪夫廉，懦夫立，是大有功于名教也。仲淹来守是邦，始构堂而奠焉，乃复为其后者四家，以奉祠事。又从而歌曰：云山苍苍，江水泱泱；先生之风，山高水长。
和运使王密学见赏公醖
宋庠（宋代）

公秫丰秋酿，兵厨絜燕罍。
如何勤使传，不许釂离杯。
蚁瓮方涵勤，鸱幐幸载醅。
欢游虽暂隔，飞藻已先回。
左手螯初美，东篱菊尚开。
故人宽礼分，一笑伫行台。
酴醾
徐玑（宋代）

丛丛扶重蕊，微风动弱枝。北人言语巧，唤作菊酴醾。
玄珠歌 其五
张果（唐代）

谩求土塑及丹青，空看经文道岂成。自有玄珠无价宝，几时觉悟驻神精。
畏事
陆游（宋代）

畏事偷安百不能，饭蔬聊得曲吾肱。
旧交梦里时时见，宿疾秋来日日增。
遣闷自鉏幽圃药，扶衰犹赖故溪藤。
不因顾见鬅鬙影，全是深山退院僧。
秋日书怀
谢逸（宋代）

骤雨池塘涨，飘风枕簟凉。野田肥雁鹜，官柳噪蜩螗。

岁月书千古，功名酒一觞。尘缨如可濯，携女泛沧浪。
用前韵赠岸老
曹勋（宋代）

年来学稼似樊迟，惟有农功每不醨。
事与本心虽自适，病随老不岂相遗。
我方枕簟和云住，公正风幡撇地时。
林下相逢笑相领，一枝筇竹水云姿。
送化士 其二
释慧空（宋代）

诸方多是双行，疏山纯用一著。乞食且要及时，佛法不怕烂却。
贺温正言赐紫
王禹偁（宋代）

密疏封来乙夜看，延英召对议安边。
荣颁紫绶同三品，旧赐朱安未一年。
白兽捧樽斟御酒，金鱼垂鬣惹炉烟。
从今便有公卿望，休梦天台瀑布泉。
颂古九首
释普信（宋代）

寥寥风月卧烟霞，百鸟从兹不献花。
人义尽从贫处断，世情偏向有钱家。
潼关
吴存楷（清代）

秦关扼塞势岧峣，四扇门通万里遥。潼水入河趋北折，虢州分里望中条。

山皆壁立碉楼险，地有人耕战骨销。兵甲只今长不用，勒铭吾欲笑孙樵。
自袁州还京行次安陆，先寄随州周员外（周君巢也）
韩愈（唐代）

行行指汉东，暂喜笑言同。雨雪离江上，蒹葭出梦中。

面犹含瘴色，眼已见华风。岁暮难相值，酣歌未可终。
山茶花
俞国宝（宋代）

花近东溪居士家，好携樽酒款携茶。
玉皇收拾还天上，便恐筠阳无此花。